Ole Birk Olesen (LA), 2013-05-31:
Det handler om helt almindelige familier i helt almindelige huse i helt almindelige kommuner i Danmark, og det handler om, hvor meget de kommer til at betale ekstra i grundskyld om måneden, hvis ikke Folketinget gør noget i denne sag.
Her kommer den lange liste over 19 kommuner med 20 befolkningsgrupper, fordi den ene kommune er delt op i to.
På Frederiksberg vil en almindelig familie betale 5.070 kr. mere om måneden i grundskyld.
I Rudersdal vil en almindelig familie betale 1.660 kr. mere om måneden i grundskyld.
I København vil en almindelig familie betale 1.338 kr. mere om måneden i grundskyld.
I Hørsholm vil en almindelig familie betale 1.203 kr. mere om måneden i grundskyld.
I Lyngby-Taarbæk vil en almindelig familie betale 1.362 kr. mere om måneden i grundskyld.
I Gentofte vil en almindelig familie betale 2.505 kr. mere om måneden i grundskyld.
I Furesø Kommune, den del, der før var Farum, vil en almindelig familie betale 763 kr. mere om måneden i grundskyld.
I Furesø, den del, der før var Værløse, vil en almindelig familie betale 576 kr. mere om måneden i grundskyld.
I Helsingør vil en almindelig familie betale 823 kr. mere om måneden i grundskyld.
I Ballerup vil en almindelig familie betale 672 kr. mere om måneden i grundskyld.
I Hvidovre vil en almindelig familie betale 1.034 kr. mere om måneden i grundskyld.
I Rødovre vil en almindelig familie betale 830 kr. mere om måneden i grundskyld.
I Gladsaxe vil en almindelig familie betale 969 kr. mere om måneden i grundskyld.
I Fredensborg vil en almindelig familie betale 516 kr. mere om måneden i grundskyld.
I Albertslund vil en almindelig familie betale 657 kr. mere om måneden i grundskyld.
I Tårnby vil en almindelig familie betale 605 kr. mere om måneden i grundskyld.
I Herlev vil en almindelig familie betale 826 kr. mere om måneden i grundskyld.
I Glostrup vil en almindelig familie betale 598 kr. mere om måneden i grundskyld.
I Aarhus vil en almindelig familie betale 508 kr. mere om måneden i grundskyld.
Og i Skanderborg vil en almindelig familie betale 507 kr. mere om måneden i grundskyld.
Og så har jeg kun læst dem op, der betaler mindst 500 kr. mere om måneden i grundskyld.
Under disse kommuner ligger en lang række kommuner, hvor borgerne betaler 400 kr. mere om måneden i grundskyld, 300 kr. mere om måneden i grundskyld osv. Liberal Alliances beslutningsforslag har til hensigt, at disse ekstra grundskyldskroner ikke skal opkræves hos familierne.
Samtlige andre partier i Folketinget i dag har sagt nej til beslutningsforslaget, fordi de ønsker, at disse penge skal opkræves ekstra hos alle disse familier i alle disse kommuner.
Vi synes ikke, at det er rimeligt at opkræve disse penge.
Vi synes ikke, det giver nogen mening, at man opkræver ekstra penge hos familier, der ikke har et højere indkomstgrundlag, men blot har fået ændret et tal på en vurdering.
Vi synes, den kæmpe store skævvridning, der efterhånden er blevet mellem at bo i ejerlejlighed i Danmark og at bo i hus i Danmark, er helt urimelig.
Ejeren af en lejlighed, som koster det samme som et hus, betaler en langt lavere ejendomsskat end dem, der bor i huset.
Dette at have en have er noget, der skal straffes i Danmark, og det synes vi ikke vi skal fortsætte med, vi synes ikke, at den her udvikling skal køres længere ud på den måde, som man gør i dag.
Det her handler også om pensionister, det handler om pensionister, som har arbejdet hårdt hele deres liv og spinket og sparet, fordi de havde en plan om at sidde gældfrit i deres hus, når de blev gamle.
Så siger man, at disse pensionister jo kan få lån hos kommunen til at betale deres grundskyld.
Helt ærligt, jeg synes ikke, vi kan være det bekendt: at spise folk, der har sparet op, der har sørget for deres, der har planlagt deres alderdom, af med, at de jo bare kan låne nogle flere penge hos kommunen til at betale den ekstraskat, som et flertal i Folketinget insisterer på at opkræve, synes jeg ikke vi kan være bekendt.
Det er derfor, vi har fremsat det her forslag.
Vi beklager, at en lang række partier i Folketinget ikke ønsker at være med, alle partier bortset fra os, fordi de har et ønske om, at der skal være en større udligning mellem kommunerne i fremtiden.
De ønsker, at der skal betales mere i grundskyld i de her kommuner, jeg taler om, for at pengene i stedet kan sendes til andre kommuner, hvor husene er meget billigere.
Logikken er mærkelig.
Man siger til folk, at fordi det er så dyrt at bo, hvor de har arbejde, hvor de har venner, hvor de har familie, skal de betale ekstraskat, så det bliver endnu dyrere for dem at bo der, fordi pengene skal sendes til andre kommuner i landet, hvor det er ekstremt billigt at bo sammenlignet med, hvad det koster at bo i Aarhus, Skanderborg og en lang række kommuner i hovedstadsområdet.
Det virker, som om folk i dag har stillet sig op på talerstolen og bare påstået, at det da er det mest rimelige i verden, nemlig at man beskatter nogle, der i forvejen bor ekstra dyrt, endnu mere, for at pengene kan sendes over til kommuner, hvor borgerne har nogle meget lave udgifter til at bo i ejerbolig sammenlignet med de andre steder.
Det har man bare påstået, men jeg synes ikke, man har argumenteret for, at det er rimeligt.
Vi synes ikke, det er rimeligt.
I Liberal Alliance synes vi, at det er helt uforståeligt, at man er tilhænger af den logik.
Derfor har vi fremsat dette forslag.
Jeg må sige, at vi især er skuffede over Venstre, Konservative og Dansk Folkeparti i den her sag.
Venstre og Konservative har sagt, at det også gælder for grundskylden.
De har sagt, at det er et problem, at grundskylden stiger.
Alligevel kan vi konstatere, at de ikke bakker op om det her forslag.
Vi kan konstatere, at Venstre ikke vil sige noget om, hvad man så vil gøre for at forhindre de her grundskyldsstigninger.
Og vi kan konstatere, at De Konservative har stillet med et amputeret forslag her i Folketingssalen, som ikke vil nytte noget, og ikke ønsker at bakke op om det her forslag, som løser problemet.
Det er skuffende.
Jeg havde troet på noget bedre.
Jeg bemærkede, at da vi netop havde fremsat forslaget, skrev internetsiden Altinget.dk om det og spurgte Venstre og Konservative om, hvad de syntes om forslaget, og begge steder blev det meddelt, at de så meget positivt på det og sådan set agtede at bakke op.
Så kommer vi i salen i dag, og så vil de alligevel ikke.
Jeg ved ikke, hvad man skal sige til det, andet end at vi er skuffede.
Men Liberal Alliance vil fortsat arbejde ihærdigt for, at husejerne i Danmark ikke plukkes i grundskyld.
Vi giver ikke op, blot fordi der i dag ikke er flertal for det her.
Vi ser frem til folketingsvalget og håber på de afgørende mandater for en kommende borgerlig regering.
Hvis vi har de afgørende mandater, kan vi garantere, at der vil blive gjort noget ved de stigende grundskyldsopkrævninger til gavn for familier, til gavn for pensionister, til gavn for hele Danmark.